Guðmundur Ingi Guðbrandsson umhverfis - og auðlindaráðherra hefur vikið sæti í máli er varðar kæru Landverndar á ákvörðun Skipulagsstofnunar um að taka ekki til ákvörðunar hvort fyrirhuguð stækkun á Hótel Reynihlíð í Mývatnssveit skuli sæta umhverfismati samkvæmt lögum um mat á umhverfisáhrifum . Þetta kemur fram í svari forsætisráðuneytisins við fyrirspurn Kjarnans . Tillaga til forseta Íslands um að setja staðgengil í embætti umhverfis - og auðlindaráðherra í málinu var rædd á ríkisstjórnarfundi í morgun . Svandís Svavarsdóttir heilbrigðisráðherra verður settur umhverfis - og auðlindaráðherra þegar málið verður tekið til meðferðar og ákvörðun tekin , samkvæmt svari ráðuneytisins . Svandís var umhverfisráðherra á árunum 2009 til 2013 . Auglýsing „ Umhverfis - og auðlindaráðherra vék sæti í málinu þar sem hann gegndi stöðu framkvæmdastjóra Landverndar á þeim tíma er kæra Landverndar barst umhverfis - og auðlindaráðuneytinu , “ segir enn fremur í svarinu . Guðmundur Ingi var framkvæmdastjóri Landverndar á árinum 2011 til 2017 eða þangað til hann tók við embætti umhverfis - og auðlindaráðherra . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .